projecte-aina/catalan_government_crawling huggingface dataset:
Ohpen preveu crear una trentena de nous llocs de treball a Barcelona per reforçar des de la capital catalana el desenvolupament de 'software' per al sector financer.
L'empresa dels Països Baixos Ohpen, que proveeix serveis al núvol per a la banca, duplicarà la seva plantilla de Barcelona amb la creació d'una trentena de llocs de treball en un any.
El seu centre de desenvolupament de tecnologia a la capital catalana, on es va establir l'any 2017, és l'única oficina d'Ohpen al sud d'Europa, on actualment disposa d'una plantilla de 22 persones.
El projecte d'inversió d'Ohpen a Catalunya ha comptat amb el suport d'ACCIÓ, l'agència per a la competitivitat de l'empresa depenent del Departament d'Empresa i Coneixement.
Segons dades d'ACCIÓ, actualment hi ha 622 empreses neerlandeses establertes a Catalunya.
De fet, el mes de febrer la consellera d'Empresa i Coneixement, Àngels Chacón, va mantenir una reunió de treball amb els directius d'Ohpen a la seu central de la companyia, a Amsterdam.
La plataforma d'Ohpen permet gestionar comptes d'estalvi i inversió per a empreses com ara bancs, institucions bancàries i del sector de les assegurances de manera més eficient.
Ohpen va traslladar-se recentment a unes noves oficines al Passeig de Gràcia de Barcelona, de 450m 2 de superfície, des d'on treballen en el desenvolupament de projectes d'enginyeria de software i innovació.
L'empresa tecnològica busca ampliar la seva plantilla amb perfils professionals especialitzats, com ara enginyers, analistes de negoci i experts en control de qualitat (QA) i experiència d'usuari (UX).
Segons el CEO d'Ohpen, Matthijs Aler, l'empresa va decidir establir-se i créixer a la capital catalana " per tres motius principals: la presència de bones universitats, la disponibilitat de professionals altament qualificats i el fet que Barcelona s'està convertint ràpidament en un hub tecnològic d'excel·lència ".
Aler també assegura que " Barcelona és una ciutat vibrant i molt atractiva per a professionals locals i també estrangers, de manera que juntament amb el cap d'Ohpen Technology a Barcelona, Ayad Hindi, volem créixer i reforçar el nostre equip amb aquest talent ".
Ohpen, fundada l'any 2009, compta globalment amb 150 treballadors a les oficines d'Amsterdam i Barcelona.
La tecnològica dels Països Baixos s'especialitza en serveis per al sector financer, com ara bancs i gestors d'actius.
Aquesta antiga colònia portuguesa ha experimentat un creixement anual del PIB superior al 7 % des del 2010, però no ha sortit encara de la pobresa.
A mig termini, pot esdevenir un dels principals productors de carbó i gas natural del món, fet que atrau un flux creixent de la inversió estrangera.
L'economia de Moçambic presenta un destacat ritme de creixement en consonància al comportament de les exportacions catalanes en aquest país.
Llibres i paper, indústries químiques i maquinària són els sectors amb més presència.
El sector de la construcció segueix avui dia per sota de les seves possibilitats.
El manteniment i la millora d'infraestructures, especialment habitatges de baix cost, ports, ferrocarrils i carreteres són clau per al creixement sostingut de la construcció i en conseqüència de l'ocupació en general.
Tot i que el sector creix per sota del seu potencial ja podem trobar grans projectes de construcció repartits per tot el país.
La Generalitat de Catalunya ha aprovat l'entrada del Clúster Audiovisual de Catalunya, el Clúster Biomassa de Catalunya, el Barcelona Clúster Nàutic i el Catalonia Logistics al programa Catalonia Clusters d'ACCIÓ.
Són quatre clústers que agrupen 248 empreses i agents econòmics del país, són responsables d'una facturació de 2.155 milions d'euros a l'any i d'11.568 llocs de treball.
Amb aquestes incorporacions, el programa Catalonia Clusters d'ACCIÓ suma 31 clústers amb l'objectiu de promoure la competitivitat del teixit empresarial català mitjançant l'agrupació d'empreses i entitats d'un mateix sector per compartir recursos, generar sinergies, desenvolupar projectes conjunts i projectar-se internacionalment.
Un programa que aquest 2017 augmenta un 50% la línia d'ajuts que l'acompanya, assolint els 1,5 milions d'euros.
D'aquesta manera, pel fet de formar part del programa, els nous clústers accediran a través d'ACCIÓ a un programa de capacitació personalitzat, podran fer estudis de mercat, prospectiva tecnològica dels seus sectors, organitzar viatges a l'estranger per fer benchmarking internacional i tancar aliances estratègiques amb socis de tot el món.
També tindran l'oportunitat d'accedir a l'espai de coworking per a clústers catalans ubicat al barri de Gràcia de Barcelona, que ha duplicat els usuaris en un any i ha permès generar més de 30 projectes col·laboratius entre els clústers que hi estan instal·lats.
Actualment, els 31 clústers que formen part del programa Catalonia Clusters d'ACCIÓ estan formats per 2.200 empreses i agents econòmics, sumen 250.000 treballadors i facturen de manera agregada 70.000 milions d'euros.
El 71% de les empreses membres de clústers consideren que aquest tipus d'organitzacions genera impacte en la seva competitivitat, mentre que el 98% asseguren que les iniciatives clústers aporten valor al seu sector.
L'entrada d'aquests 4 clústers al programa arriba poques setmanes després que se celebrés al Palau de la Generalitat els 25 anys de la política de clústers a Catalunya, que ha generat un ecosistema reconegut a nivell internacional i ha permès, per exemple, que Barcelona sigui la seu de la TCI Network, la xarxa de clústers més important del món.
Els 31 clústers del programa Catalonia Clusters d'ACCIÓ estan formats per 2.200 empreses i agents econòmics, sumen 250.000 treballadors i una facturació agregada de 70.000 milions d'euros
L'Àfrica Occidental i Central és un mercat emergent que comporta oportunitats de negoci per productes de consum o materials de construcció, entre d'altres.
Aquesta zona és una de les principals receptores de fons multilaterals del món, que rep recursos provinents d'entitats com el Banc Mundial o el Banc Africà de Desenvolupament.
Les empreses catalanes d'enginyeria, medi ambient o tractament d'aigües poden aprofitar els recursos d'aquests fons multilaterals per treballar juntament amb socis locals en projectes d'infraestructures.
Instal·lacions d'adob de la pell de l'empresa Codina, a la seva factoria de Vic (Osona).
Curtidos Condina ha destinat tradicionalment el 60% de la seva producció a la indústria sabatera del segment mitjà i baix del País Valencià.
Als anys noranta, però, les importacions de països com ara Brasil o la Xina van causar estralls en la indústria valenciana i Curtidos Codina ha hagut de replantejar-se la seva estratègia.
Les dues principals apostes són deslocalitzar i augmentar la qualitat dels curtits.
Per a la primera va obrir una planta a Nigèria i una altra a Brasil.
La planta de Nigèria, a la localitat de Kano, té com a objectiu aconseguir la matèria primera, la pell, més barata.
La factoria de Brasil, en canvi, neix amb la idea d'abastir el mercat intern i servir com a plataforma en la zona dòlar i a la Xina.
L'adoberia de Vic, en canvi, dóna més prioritat al producte amb major valor afegit i utilitza pells de xais del país, que ofereixen unes qualitats que no es troben en les pells nigerianes.
La diferència és deguda a què a la Unió Europea és on es localitza la demanda de qualitat.
Tot i el seu creixement des de l'ultima dècada (augment del 8%), el sector de la construcció a Moçambic segueix estant poc desenvolupat (sobretot comparat amb el seu gran veí, Sudàfrica) lluny de ser del tot satisfactori per ser capaç de donar suport al creixement equilibrat de l'economia nacional.
S'entén que el manteniment i la millora d'infraestructures, especialment habitatges de baix cost, ports, ferrocarrils i carreteres són la clau per al creixement sostingut d'indústries de la construcció i en conseqüència de l'ocupació en general.
De totes formes, existeixen a dia d'avui grans projectes de construcció en totes i cada una de les onze províncies existents al país de parla portuguesa: Maputo ciutat (la més desenvolupada), Maputo província, Gaza, Inhambane, Cabo Delgado, Nampula, Niassa, Tete, Zambezia, Manica i Sofala.
Concretament, podríem parlar de la fàbrica d'alumini de Mozal, el gasoducte que uneix els jaciments de gas natural de Inhambane amb Sudàfrica, o l'explotació del jaciment de titani MOMA.
D'altra banda, en el sector de la construcció enfocat al turisme hi ha grans inversions previstes per als propers anys.
Cada país i zona de l'Àfrica és diferent i cal una bona anàlisi prèvia abans d'anar-hi.
Hi ha moltes realitats: països estables amb democràcia consolidada i seguretat, i altres amb conflictes.
Per anar a l'Àfrica, cal ser sostenibles i adaptar-se i integrar-se a les comunitats on es vulgui anar.
Coca-Cola té una fundació que treballa per millorar les comunitats on treballem.
El missatge és treballar junts per un món millor.
Primer es va a ajudar, i després a fer negoci.
La llicència per operar en un país la dóna el govern.
Però n'hi ha una altra de molt important: la social.
Segons la teva actitud, a la comunitat li agradarà la teva presència o no.
L'Àfrica està ple de mancances i oportunitats.
La majoria de coses funcionaran per vosaltres mateixos, per l'actitud que adopteu.
Cal gaudir de l'aventura, i adaptar-se al lloc on es vagi.
Una de les principals preocupacions de les startups és aconseguir finançament.
Però com podem saber el moment idoni per començar a buscar, decidir quina quantitat volem o quina de les múltiples eines de finançament alternatiu existent ens convindrà més?
En parlem amb els emprenedors Oliver Balcells (Rheo Dx) i Jordi Pallarès (MusicList), amb la inversora Mercè Tell (Nekko Capital), i amb la Cap d'Assessorament Financer d'ACCIÓ, Rocío Flor.
La xarxa de 40 Oficines Exteriors d'ACCIÓ fa 30 anys que acompanya les empreses catalanes a més de 100 mercats arreu del món.
Però com és el dia a dia d'una d'aquestes oficines?
Quines diferències tenen en funció dels mercats on s'ubiquen?
En parlem amb els directors de tres d'elles: Ana Coelho ( Brussel·les ), Conxita Muñoz ( Miami ) i Robert Bach ( Nairobi ).
Quan es parla d'Indústria 4.0 de seguida pensem en robots, Intel·ligència artificial, impressió 3D, Big Data...
Però en què consisteix realment i com afecta a una pime industrial?
Per on podem començar a digitalitzar la nostra empresa?
Responem les primeres preguntes que cal fer-se amb Carles Miranda, coordinador del programa d'Indústria 4.0 d'ACCIÓ, Antoni Graupera, gerent de TAI Smart Factory, empresa especialitzada en serveis vinculats a la indústria 4.0; i Magalí Ferrusola, responsable de millora contínua de Mondelez, que ja ha començat a experimentar-ho a la seva planta de Montornès del Vallès.
Un estudi d'ACCIÓ identificava gairebé 300 empreses socials a Catalunya.
Tres d'elles protagonitzen aquest capítol on coneixem de primera mà el seu dia a dia i les seves particularitats.
Parlem amb la Fundació SURT, l'empresa Cocoro (sorgida de la cooperativa Femmefleur) i amb l'Associació Benestar i Desenvolupament.
Alhora, aprofitem per repassar les eines de suport d'ACCIÓ per a les empreses socials.
L'ecosistema de les empreses socials a Catalunya
El projecte europeu RaiSE Interreg Europe, liderat per ACCIÓ, té l'objectiu de millorar la competitivitat de les empreses socials.
Per aconseguir-ho, un primer pas és conèixer la seva realitat, identificar els seus punts forts i punts febles i assenyalar els reptes a superar.
Enfocats a serveis i amb majoria femenina
Això és el que fa aquest estudi, que ha identificat 293 empreses socials a Catalunya.
Més de la meitat, un 52,6%, tenen més de 10 anys de vida; fet que remarca la maduresa d'aquest tipus de companyies.
El 70% de les empreses socials catalanes proveeixen serveis.
Ho fan amb un capital humà on les dones són clarament protagonistes.
Dos de cada tres treballadors d'empreses socials són dones.
Una de les característiques principals de les empreses socials és que concentren bona part del seu impacte en la inserció laboral i/o social.
Més enllà d'això, també treballen en àmbits com el socioeducatiu, el sociosanitari o el reciclatge.
Pel que fa a l'activitat, una quarta part es dedica als serveis a persones.
Els serveis a organitzacions, el comerç o l'agricultura són altres espais habituals de l'activitat de les empreses socials.
El 45% de les empreses socials catalanes assenyalen les dures condicions comercials i de mercat com un dels seus principals obstacles en el dia a dia.
La competència i els problemes de tresoreria també preocupen un sector que, ben sovint, lamenta la manca de temps per desenvolupar tot el seu potencial comercial.
Consulta totes les dades al resum executiu de l'estudi.
L'any 2019 ha suposat un nou rècord d'exportacions catalanes en un exercici on el PIB ha seguit creixent a un ritme superior al de la Unió Europea i la Zona Euro.
Aquestes són només algunes de les dades més destacades que recull l'informe Flaix Empresarial de Catalunya 2019, elaborat per ACCIÓ i que resumeix els principals indicadors econòmics i empresarials.
Precisament el PIB català, que ha crescut un 1,9%, representa el 20,1% del total de l'Estat.
En destaca l'aportació industrial, que és del 19,3% del valor afegit brut català, per sobre del 15,7% que representa en el conjunt de l'Estat.
L'any 2019 també ha estat el del novè rècord consecutiu en exportacions.
Els 73.853,5 milions d'euros de vendes a l'exterior de les empreses catalanes marquen una nova fita que es complementa amb un altre rècord: el de les empreses exportadores regulars.
Aquestes ja són 17.309 i creixen per setè any consecutiu.
Pel que fa a la captació d'inversió estrangera, les xifres de 2019 completen un bon darrer quinquenni, amb xifres un 35,2% superiors als cinc anys anteriors.
Així doncs, en el període 2015-2019, el volum d'inversió captada per Catalunya s'ha enfilat als 23.600 milions d'euros.
El 2019 també ha permès veure una reducció en la taxa d'atur a Catalunya, que s'ha situat en l'11%, en una caiguda que acumula sis anys consecutius.
De fet, la població ocupada a Catalunya ha crescut un 2,3% durant el 2019, on destaca l'augment en l'ocupació en els sectors d'alta tecnologia (+5,1%).
Finalment, una altra de les dades més destacades aquest 2019 és la captació de fons europeus en l'àmbit de la recerca i la innovació.
Catalunya ha captat el 2,58% del total del programa Horizon 2020 amb 1.348,2 milions d'euros rebuts.
Aquesta xifra és molt superior al que li pertocaria per volum de població (1,5% de la UE).
Aquestes i altres dades es poden consultar de forma detallada a l'informe Flaix Empresarial de Catalunya 2019.
Com a conseqüència de l' emergència sanitària provocada per l'efecte del coronavirus SARS-CoV-2, el Govern de la Generalitat de Catalunya ha preparat una sèrie de documents amb recomanacions i mesures importants per a les empreses.
Concretament, en aquest article trobareu el " Protocol extern.
Coronavirus SARS-CoV-2 " elaborat pel Departament d'Empresa i Coneixement.
En aquest document teniu accés a informació general sobre el virus així com aspectes a tenir en compte per a les empreses amb relacions comercials amb la Xina.
Per alta banda, també teniu a la vostra disposició les " Recomanacions per a empreses i persones treballadores ", redactat pel Consell de Relacions Laborals de Catalunya on, entre d'altres, n'és part del Departament de Treball, Afers Socials i Famílies.
En aquest document trobareu informació laboral per empreses i persones treballadores i recomanacions diverses per donar resposta al context actual.
Algunes de les mesures destacades que podeu trobar en aquests documents són les següents:
- Els treballadors i treballadores que presentin símptomes compatibles amb la infecció pel coronavirus SARS-CoV-2 (febre, dificultat per respirar o tos, o els que determinin les autoritats sanitàries) han de trucar al 061 i seguir les indicacions de l'autoritat sanitària.
Més informació actualitzada al web del Departament de Salut.
- Es recomana a les empreses adoptar mesures de flexibilitat per al personal, com ara el teletreball.
- En cas que una empresa segueixi operativa cal adoptar mesures ambientals com la neteja recurrent de les superfícies, l'eliminació dels objectes difícils de netejar, facilitar els mitjans d'higiene freqüent de les mans o ventilar adequadament els espais de treball.
- En aquest sentit, és essencial reforçar les mesures d'higiene habituals per part de totes les perones treballadores: rentar-se sovint les mans amb sabó o desinfectar-les amb solucions hidroalcohòliques, especialment després del contacte directe amb persones.
- Cal tapar-se la boca i el nas amb mocadors d'un sol ús o amb la cara interna del colze en el moment de tossir o esternudar i rentar-se les mans de seguida.
- Cal basar totes les actuacions en informació contrastada sorgida dels mitjans oficials.
D'altra banda, ACCIÓ ha posat a disposició de les empreses el canal ACCIÓ Virtual Desk amb l'objectiu de reforçar l'atenció i l'assessorament de forma telemàtica.
Es tracta d'un canal que potencia la comunicació via xat, les reunions via videoconferència o l'atenció personalitzada a les empreses que tinguin projectes en curs amb ACCIÓ.
L'increment del nombre de casos de Covid-19 ha obligat a intensificar l'ús de mascaretes i d'altres equips de protecció individual (EPIS), com són bates, guants o ulleres, fins al punt de fer-ne perillar les existències.
Aquesta demanda tan elevada obre la porta a la importació de material provinent d'altres països per part d'empreses i centres hospitalaris.
L'Oficina Tècnica de Barreres a la Internacionalització d'ACCIÓ ha elaborat un document que té en compte els passos que les entitats que necessitin disposar de material que es trobi en altres mercats han de seguir.
En aquest sentit, aquesta guia contempla tres casuístiques diferents:
- Empreses que vulguin adquirir els productes per donar-los a hospitals.
- Empreses que vulguin proveir de productes sanitaris als seus treballadors.
- Hospitals o entitats públiques del sector salut.
Cal tenir en compte que, degut a la crisis d'aprovisionament sanitari actual, els procediments es poden veure modificats.
Es recomana deixar-se assessorar durant tot el procés per un transitari i/o despatx de duanes de confiança, que acompanyi en tot el procés d'importació.
Requeriments d'homologació i certificació del material necessari per combatre la Covid-19
Davant la situació actual, amb el material sanitari que escasseja, hi ha nombroses empreses que estan reorientant o adaptant la seva capacitat productiva per fabricar materials, sobretot d'ús sanitari.
En aquest sentit, aquestes empreses han de tenir en compte que per fabricar productes sanitaris a Espanya és necessari tenir una llicència prèvia i disposar del marcatge CE.
En aquest document adjunt, pots consultar els principals requeriments d'homologació i certificació per comercialitzar material sanitari com són les mascaretes, els respiradors o les bates.
El llistat d'operadors logístics
Per tal de gestionar eficientment l'alta demanda de productes sanitaris creada arrel de la situació d'emergència, ACCIÓ posa a la teva disposició un llistat d'operadors logístics especialitzats en l'operativa de transport internacional i despatx duaner.
Per altra banda, les empreses i centres sanitaris tenen a la seva disposició el Marketplace Covid-19, on empreses i entitats ofereixen solucions tecnològiques i sanitàries per fer front a la crisi actual.
De la mateixa manera i per seguir donant servei, ACCIÓ ha transformat la seva forma de treballar i ha obert el canal ACCIÓ Virtual Desk, amb l'objectiu de reforçar l'atenció i l'assessorament de forma telemàtica.
Vol ser un primer pas per motivar accions de millora dins l'empresa a partir d'un qüestionari de 30 preguntes i diversos indicadors de resultats agrupats en els mòduls que formen el procés d'innovació: generació de nous conceptes, desenvolupament de producte, redefinició dels processos productius, redefinició dels processos de comercialització i gestió del coneixement i de la tecnologia.
Gestió de la innovació: diagnosi
Posa a l'abast de les les petites i mitjanes empreses industrials les eines necessàries per gestionar el procés d'innovació.
Considera que la innovació és un element bàsic de la competitivitat i per això l'han de fomentar totes les empreses, independentment de la seva dimensió i del sector en què competeixen.
Identifica diferents classes d'innovació de producte (fer alguna cosa nova), de procés (una nova manera de fer), tecnològica (aplicar el coneixement científic), de ruptura (ruptura i impacte de mercat) o incremental (millora progressiva del producte).
La innovació s'ha d'incloure en tots els processos empresarials.
Aquests poden ser: estratègics (màrqueting, control de gestió, etc.), clau (vendes, logística, facturació, etc.) o de suport (manteniment, comptabilitat, gestió de personal, etc.).
Identifica els quatre passos a seguir en un procés d'innovació: l'organització i assignació de responsabilitat (tothom hi ha d'estar implicat però algú se n'ha de fer responsable), autodiagnosi (cal analitzar el funcionament de l'empresa per detectar oportunitats de millora), estratègia (anàlisi d'escenaris futurs previsibles) i execució de projectes d'innovació (cal executar els projectes sorgits).
Analitza les diferents fases dels projectes: investigació preliminar, investigació detallada (anàlisi de perspectiva de negoci), desenvolupament, revisió postdesenvolupament, assaig i validació, anàlisi econòmica precomercialització, producció i llançament, i revisió postimplementació.
Com a complement a la Guia de gestió de la Innovació, es presenta, a més, un CD interactiu per ajudar les petites i mitjanes empreses industrials de Catalunya a fer una autodiagnosi de l'estat de la gestió de la innovació a la seva empresa i així poder emprendre mesures de millora.
Per descarregar el CD, cliqueu sobre l'enllaç, descomprimiu el zip i obriu l'arxiu.exe.
Aquesta guia descriu en detall com s'ha d'implantar el procés sistemàtic de gestió de la innovació, a partir del model exposat en la primera guia (de diagnòstic), quins requisits ha de tenir la organització per tal de ser capaç de renovar-se continuadament i com donar lloc i gestionar eficaçment una cartera de projectes d'innovació.
Identifica els quatre passos fonamentals a seguir per realitzar un procés d'innovació: l'organització i assignació de responsabilitat (tothom hi ha d'estar implicat però algú se n'ha de fer responsable), autodiagnosi (cal analitzar el funcionament de l'empresa per detectar oportunitats de millora), estratègia (anàlisi d'escenaris futurs previsibles) i execució de projectes d'innovació (cal executar els projectes sorgits).
El procés d'innovació és una interacció constant entre diagnosi i estratègia, entre creativitat i focalització, que ha de generar contínuament projectes de futur.
Identifica quatre elements fonamentals d'aquest procés: lideratge, creativitat, focalització (cal escollir un pla de futur per assignar de manera eficient els recursos disponibles) i eficiència (equilibri entre el temps d'arribada al mercat, els costos de desenvolupament i el cost del producte).
Descriu el projecte com el conjunt d'activitats coordinades i controlades amb dates d'inici i de finalització, dutes a terme per aconseguir un objectiu de conformitat amb requisits específics, incloent-hi compromisos de temps, cost i recursos.
N'hi ha de diferents tipus: d'arquitectura organitzativa, d'investigació bàsica, de desenvolupament de nous productes, de desenvolupament de nous processos productius, de redefinició de processos comercials i de gestió del coneixement i la tecnologia.
Analitza detalladament les diferents fases dels projectes: investigació preliminar, investigació detallada (anàlisi de perspectiva de negoci), desenvolupament, revisió post-desenvolupament, assaig i validació, anàlisi econòmica pre-comercialització, producció i llançament, i revisió postimplementació.